
Dendrotelma gombaközösségének és gerinctelen faunájának hosszútávú monitorozása

A fitotelma egy időszakos, kis méretű víztest, mely a növény valamely részén alakul ki (pl. szárölelő leveleknél). A dendrotelma a fitotelma egy speciális típusa, mely természetes úton faodvakban, ágelágazásoknál alakul ki, melyben esővíz és nagy mennyiségű elhalt szerves anyag halmozódhat fel. A gombák ökológiai szerepét a dendrotelmákban mindezidáig nem vizsgálták. Vizsgálatom során egy dendrotelma (Acer platanoides) hosszútávú (2003-2008) monitorozása volt a cél, ezzel szélesebb körű ismeretekhez jutni a faodúk mikro-ökoszisztémájáról.
Az odúvízben található gombák eredete különböző: a levegőből (anemofil) és a lombkoronából (filloszféra) számos gombaspóra jut be, az ágakon lefolyó csurgalékvízzel pedig a kéreglakó gombák kerülnek az odúba. A körülmények a vízi gombák (főleg hyphomycetes) kolonizációjának is kedveznek. Kutatásom során 140 gombataxont detektáltam, melyek között számos ismeretlen és specifikusan odúlakó gombafajt is megfigyeltem.
A vizsgálat rámutatott, hogy a gombaspórák milyen jelentős részarányt képviselhetnek a telmákat is magába foglaló terresztris ökoszisztémában, fontos részét képezik az odúvízben kialakult táplálékhálózatnak, melyben az egyes guildek közötti szoros kapcsolat, különböző szabályozási útvonalak figyelhetők meg. A szervesanyag (avar, pollen) lebontásában a gombák mellett a gerinctelen fauna (kerekesférgek, ill. rovarlárvák) szerepe is megfigyelhető. Az egész faunát 11 taxon alkotta. A Diptera lárvák kolonizációja és elszaporodása negatív, marginálisan szignifikáns hatást gyakorol a Protozoa denzitására. A Protozoa és kerekesféreg-fajok, valamint a Diptera és Rotifera együttesek között viszont nem találtam jelentős kölcsönhatásokat.
A dendrotelma igen dinamikus, biodiverz ökológiai rendszer. Az éghajlati viszonyok és az adott időjárás változásai nagy mértékben befolyásolhatják a dendrotelma mikro-ökoszisztémáját.



